Kenneth Erau 25, abadde amaze emyaka 6 mu poliisi era ebbanga lino lyonna abadde akuuma Kaweesi era ng'amwesiga obulamu bwonna olw'emirimu gy'abadde akola mu bwesimbu.
Abatemu bwe baakubye mmotoka omupiira gw'emabega ku ludda lw'omusaabaze Erau kw’abadde atuula ng'akuuma mukama we, amasasi agazzeeko gaamukutte amagulu.
Mu buvumu obw'ekitalo, yeekakabye n'aggula oluggi lw'omu maaso n'asikayo emmundu ye n'akuba ku masasi kyokka ne bamukuba emikono gyombi ne bagisesebbula.
Ng'akyalimu obulamu, yeewaludde n'agwa ku mukama we ku ngulu akole ng’engabo amasasi gonna gakome ku ye. Era mu masasi agaabadde gayiika ng'enkuba, yagudde ku mukama we eyabadde amaze okukosebwa era amasasi gonna agaakutte Kaweesi, gaasoose mu mubiri gwa Erau!
Abaserikale abaggye emirambo mu mmotoka, ogwa Erau baagusanze waggulu ku gwa mukama we.
Bino byakakasiddwa n’omuduumizi wa Poliisi mu ggwanga, Gen. Kale Kayihura eyategeezezza nti obungi bw’amasasi n’ebiwundu ebyasangiddwa ku Erau kyavudde ku kugezaako kukola nga ngabo okugwa ku mubiri gwa mukama we waakiri amasasi bakubemu ye.
Erau agenda kuziikibwa mu disitulikiti y'e Amuria, Wambeyo waakuziikibwa Mbale ate Kaweesi ajja kuziikibwa e Kyazanga mu Lwengo ku Lwokubiri.
Omukuumi wa Afande Kaweesi, Kenneth Erau bwe battiddwa abazigu.
Bakutte abasajja nga bayoola omusaayi we battidde Kaweesi Omulambo gwa Afande Kaweesi nga baguggya mu ggwanika lya KCCA eggulo. Abakuhhaanya obujulizi bw’ebizibiti nga beekebejja we batiidde Afande Kaweesi.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn